Predkladacia správa

     Národný program boja proti drogám (ďalej NPBD) na roky 1999-2003 (s výhľadom do 2008) je v súlade s Drogovým akčným plánom EÚ na roky 2000-2004 v dôraze na prístup k riešeniu drogovej problematiky z hľadiska komplementarity prístupov jednotlivých disciplín -  v rozsahu od prevencie cez liečbu a doliečovanie až k represii, a to v zmysle v NPBD zdôrazňovanej kontinuity starostlivosti.
Táto 10-ročná stratégia stavia na výsledkoch a skúsenostiach predchádzajúcej etapy NPBD v rokoch 1995-1998 a vo svojom zámere počítala s vyhodnocovaním efektivity plnenia stanovených úloh v rámci rezortov  i pri zahraničnej spolupráci.

Výbor ministrov pre drogové závislosti a kontrolu drog na jesennom zasadnutí v r. 2000 schválil, popri plnení úloh NPBD  a jeho aktualizácie, aj jednu z priorít, ktorou je zriadenie ústredného uzla drogového informačného systému (ďalej len „ÚUDIS) v postavení národného monitorovacieho strediska pre drogy, ako inštitúcie, ktorá bude spolupracovať s Európskym monitorovacím centrom pre drogy a drogovú závislosť (EMCDDA) v Lisabone. Vzhľadom na to, že zriadenie ÚUDIS má finančný dopad na štátny rozpočet, rozhodol Výbor ministrov predložiť materiál „Návrh na zriadenie Ústredného uzla drogového informačného systému“ na rokovanie vlády SR. Táto úloha vyplýva taktiež i uznesenia vlády SR č. 17 z 10. 1. 2001, bod B. B.5., ako jedna z politicky prioritných úloh vlády SR, vyplývajúca z ostatnej správy Európskej komisie.

Protidrogová politika, vrátane problematiky drogových informačných systémov, sa v krajinách strednej a východnej Európy (SVE) stala súčasťou acquis communautaire. V danej oblasti transpozíciu a implementáciu acquis stanovujú legislatívne zmeny v Európskej únii (EÚ), dané Smernicou Rady (EÚ) č. 2220/2000 z 28. septembra 2000, ktorá je záväzná pre štáty EÚ, ich inštitúcie, a napokon v konečnom dôsledku – ako súčasť acquis pre drogy– aj pre kandidátske krajiny SVE.

Predvstupová stratégia voči kandidátskym krajinám SVE umožňuje už nielen ich účasť na programoch EÚ, ale aj to, aby sa podieľali na práci jej oficiálnych inštitúcií a stali sa ich členmi, vrátane zastúpenia v ich štatutárnych orgánoch, ako sú správne rady, vedecké výbory a podobne, a to ešte pred vstupom do EÚ. Je politickou prioritou, aby Slovenská republika využila ponuku na plné zapojenie sa do práce, programov a štatutárnych orgánov oficiálnych inštitúcií EÚ už v predvstupovom období a niesla tak svoju časť zodpovednosti za čas, ako aj za spolutvorbu podmienok vstupu do EÚ aj v oblasti celoeurópskej politiky voči drogám.
Okrem aproximácie práva si priama účasť kandidátskych krajín SVE, a to ešte pred plným členstvom, vyžiada aj zriadenie nových inštitúcií vo všetkých kandidátskych krajinách, resp. administratívne posilnenie alebo také zmeny ich náplne (v prípade, že takéto inštitúcie v krajinách SVE existujú), ktoré budú garantovať súlad s pravidlami a požiadavkami EÚ.

Vychádzajúc z uvedeného  je potrebné, aby vláda SR  prerokovala tento materiál a zaujala  stanovisko a  vo veci zriadenia Ústredného uzla drogového informačného systému na Úrade vlády SR ako súčasť Generálneho sekretariátu Výboru ministrov pre drogové závislosti a kontrolu drog ako národného monitorovacieho strediska (vrátane jeho finančných implikácií v zmysle prílohy č. 1 str. 3, čl. 4.3.), ktoré by zabezpečovalo priamu spoluprácu Slovenskej republiky s Európskym monitorovacím centrom.